b'\n_START_ARTICLE_\nTaidegalleria\n_START_PARAGRAPH_\nTaidegalleria on paikka, jossa esitell\xc3\xa4\xc3\xa4n tai myyd\xc3\xa4\xc3\xa4n tavallisesti kuvataidetta, kuten maalauksia, taidegrafiikkaa, veistoksia, valokuvia tai nykytaidetta ja joskus my\xc3\xb6s taideteollisuutta. Galleriassa voi olla my\xc3\xb6s performansseja tai muita esityksi\xc3\xa4. _NEWLINE_Sanaa taidegalleria on k\xc3\xa4ytetty my\xc3\xb6s synonyymin\xc3\xa4 taidemuseolle, esimerkiksi vuonna 1882 avattu Cygnaeuksen galleria on Suomen vanhin taidemuseo. Kansallisgalleria on Valtion taidemuseon tilalle vuonna 2014 tullut kolmen museon kokonaisuus. Taidemuseoita ovat my\xc3\xb6s Tate Gallery Englannissa ja Tretjakovin galleria Moskovassa.\n_START_SECTION_\nTaidegallerian toiminta\n_START_PARAGRAPH_\nAikaisemmin taidegalleriaa kutsuttiin my\xc3\xb6s nimell\xc3\xa4 taidesalonki. Niist\xc3\xa4 pitk\xc3\xa4aikaisin Suomessa on Strindbergin taidesalonki, joka toimi Helsingiss\xc3\xa4 1898\xe2\x80\x931991._NEWLINE_Taiteen myyntigalleriat sijaitsevat yleens\xc3\xa4 liike- tai toimistohuoneiksi suunniteluissa tiloissa, jotka on saneerattu n\xc3\xa4yttelytiloiksi. Suurissa kaupungeissa saattaa olla useita galleria-alueita. Galleriassa esitet\xc3\xa4\xc3\xa4n tavallisesti joko yksityis- tai yhteisn\xc3\xa4yttelyit\xc3\xa4. Yleens\xc3\xa4 taidegalleriassa esitet\xc3\xa4\xc3\xa4n uutta taidetta. Galleriat saattavat erikoistua esimerkiksi nykytaiteen, valokuvauksen tai joskus yhden yksitt\xc3\xa4isen taiteilijan tuotannon esittelyyn._NEWLINE_Gallerian toiminnasta vastaa galleristi. Galleria voi olla joko yksityinen, tai se voi olla yhdistyksen, taiteilijaseuran tai julkisen yhteis\xc3\xb6n, kuten kunnan tai kaupungin omistuksessa._NEWLINE_Suomessa taidegalleria toimii yleens\xc3\xa4 siten, ett\xc3\xa4 teoksiaan esitt\xc3\xa4v\xc3\xa4 taiteilija maksaa galleriavuokran. Siihen saattaa kuulua sopimuksen mukaan n\xc3\xa4yttelytilan vuokra, p\xc3\xa4ivystys sek\xc3\xa4 muita menoja kuten avajaiskustannuksia. Galleria saattaa peri\xc3\xa4 myydyist\xc3\xa4 teoksista myyntiprovision. Jotkut galleriat voivat ottaa taiteilijan teoksia myyt\xc3\xa4v\xc3\xa4ksi. Yleens\xc3\xa4 galleriat laativat n\xc3\xa4yttelyohjelman useiden kuukausien ajaksi etuk\xc3\xa4teen ja taiteilijan t\xc3\xa4ytyy hakea n\xc3\xa4yttelyaikaa hyviss\xc3\xa4 ajoin._NEWLINE_Yleens\xc3\xa4 sis\xc3\xa4\xc3\xa4np\xc3\xa4\xc3\xa4sy taidegallerioihin on ilmainen. Tavallisesti gallerian\xc3\xa4yttelyt ovat auki 3\xe2\x80\x934 viikkoa. Galleriatiloissa on taideteosten lis\xc3\xa4ksi esill\xc3\xa4 yleens\xc3\xa4 taiteilijaa, n\xc3\xa4yttely\xc3\xa4, gallerian toimintaa koskevaa tai muuta informaatiota. N\xc3\xa4yttelyst\xc3\xa4 julkaistaan teosluettelo, jossa on teosten tiedot sek\xc3\xa4 hinnat. Myydyt teokset merkit\xc3\xa4\xc3\xa4n punaisella ja varatut teokset vihre\xc3\xa4ll\xc3\xa4 merkill\xc3\xa4.'